
Text rozhodnutia
Súd: Krajský súd Banská Bystrica Spisová značka: 16Co/993/2015 Identifikačné číslo súdneho spisu: 6415201742 Dátum vydania rozhodnutia: 29. 09. 2016 Meno a priezvisko sudcu, VSÚ: JUDr. Ivica Hanusková ECLI: ECLI:SK:KSBB:2016:6415201742.1 Rozhodnutie Krajský súd v Banskej Bystrici, v senáte zloženom z predsedníčky senátu JUDr. Ivice Hanuskovej a sudcov Mgr. Štefana Baláža a JUDr. Alexandra Mojša, v právnej veci žalobkyne P. W., nar. XX. XX. XXXX, bytom A. XXX, A., právne zastúpená Advokátska kancelária JUDr. Peter Rybár, s. r. o., so sídlom Kuzmányho 29, Košice, IČO: 47 234 466, proti žalovanému POHOTOVOSŤ, s. r. o., so sídlom Pribinova 25, Bratislava, IČO: 35 807 598, v konaní o zaplatenie 322 € s príslušenstvom, o odvolaní žalovaného proti rozsudku Okresného súdu Žiar nad Hronom č. k. 10C/74/2015-26 zo dňa 03. 06. 2015, r o z h o d o l : Rozsudok súdu prvej inštancie z r u š u j e a vec v r a c i a na ďalšie konanie. o d ô v o d n e n i e : 1. Súd prvej inštancie napadnutým rozsudkom uložil žalovanému povinnosť zaplatiť žalobkyni sumu 322 € spolu s 5,05 % ročným úrokom z omeškania zo sumy 322 € od 26. 02. 2015 až do zaplatenia, ako aj trovy právneho zastúpenia v celkovej výške 260,17 € na účet jeho právneho zástupcu, v lehote troch dní od právoplatnosti rozhodnutia, titulom vydania bezdôvodného obohatenia. 2. V odôvodnení napadnutého rozsudku súd prvej inštancie uviedol, že Zmluvou o úvere č. 603701159 uzavretou medzi žalobkyňou a žalovaným dňa 21. 12. 2012 ( ďalej v texte „Zmluva o úvere“ ) došlo k poskytnutiu finančných prostriedkov žalobkyni zo strany žalovaného vo výške 350 €. Odplata v zmluve bola dohodnutá na sumu 322 € označená ako ,,príslušný poplatok“, ktorú sa zaviazala žalobkyňa zaplatiť v 12 mesačných splátkach. Ročný úrok tak predstavoval viac ako 92 %. Z uvedeného zisteného skutkového stavu vyvodil, že žalovaný sa svojim konaním dopustil porušenia zmluvného záväzku, ako i zákonného záväzku, v dôsledku čoho kvalifikoval návrh žalobkyne v tejto časti ako dôvodný a tomuto vyhovel. Následne priznal žalobkyni i uplatnený úrok z omeškania. 3. O trovách konania rozhodol súd prvej inštancie v zmysle ust. §-u 142 ods. 1 Občianskeho súdneho poriadku platného a účinného do 30. 06. 2016 (ďalej v texte ,,O. s. p.“). 4. Proti tomuto rozsudku podal v zákonnej lehote žalovaný odvolanie s odôvodnením, že v predmetnom prípade je sporné, či v súvislosti s predmetnou zmluvou o úvere možno prisúdiť žalobkyni právny status spotrebiteľa, a teda, či súdom citované ustanovenia týkajúce sa ochrany spotrebiteľa sú vôbec aplikovateľné. Úver bok žalobkyni podľa neho poskytnutý za účelom povolania s upresnením účelu - úhrada nákladov na reklamu, čím bola žalobkyňa vyňatá spod pozitívneho vymedzenia pojmu spotrebiteľ. Ani výšku úrokov nemožno podľa neho považovať za podstatnú náležitosť zmluvy o úvere uzavretej podľa Obchodného zákonníka. Zdôraznil, že v čase uzavretia zmluvy neexistoval a nebol účinný žiaden všeobecný záväzný právny predpis, podľa ktorého by bola stanovená maximálna prípustná výška úrokov za poskytnutie peňažných prostriedkov. Naopak, on s odbornou starostlivosťou s prihliadnutím na dobu, výšku úveru, príjem spotrebiteľa a účel poskytnutého úveru, uzatvoril zmluvu o úvere a oboznámil žalobkyňu s jej jednotlivými ustanoveniami. Všeobecné určenie neplatnosti zmluvy tak, ako ho určil súd prvej inštancie, je podľa neho v hrubom nepomere s právami veriteľa, ktoré mu priznáva platná legislatíva. 5. Ďalšou odvolacou námietkou bola skutočnosť, že napádaný rozsudok je nepreskúmateľný, čím došlo k odopretiu jeho práva konať pred súdom. Poukázal na nedostatočné odôvodnenie predmetného rozsudku a jeho následnú nepreskúmateľnosť v zmysle ust. §-u 157 ods. 2 O. s. p. Keďže rozhodnutie je nepreskúmateľné, nie je možné, aby k nemu zaujal svoje stanovisko. Navrhol, aby odvolací súd napadnutý rozsudok zrušil a vec vrátil súdu prvej inštancie na ďalšie konanie. 6. Žalobkyňa v písomnom vyjadrení k odvolaniu uviedla, že dojednanie, podľa ktorého sa so žalovaným dohodla na tom, že na daný právny vzťah vzniknutý medzi nimi vyššie uvedenou zmluvou o úvere sa budú aplikovať výlučne ustanovenia Obchodného zákonníka, je neplatným dojednaním, naopak predmetná zmluva má všetky znaky spotrebiteľskej zmluvy. Zdôraznila, že ide o zmluvu formulárovú, ktorú žalovaný dlhodobo a v mnohých obdobných prípadoch uzatvára so spotrebiteľmi, pričom títo nemajú akúkoľvek možnosť ovplyvniť jej obsah, prípadne zmeniť niektoré jej ustanovenia. Navyše žalovaný pri uzatváraní takýchto formulárových zmlúv nedodržuje ustanovenia právnych predpisov na ochranu spotrebiteľa tým, že nedodržiava svoju povinnosť poskytovať spotrebiteľovi informácie v dostatočnom predstihu pred samotným uzavretím zmluvy o úvere. Obsah celej zmluvy je nápadne nevyvážený, postavený v neprospech spotrebiteľa. Predmetná zmluva je zmluvou spotrebiteľskou, a teda má sa riadiť ustanoveniami Občianskeho zákonníka, ako aj zákona č. 129/2010 Z. z. o spotrebiteľských úveroch. Žalobkyňa v čase uzavretia zmluvy nevykonávala podnikateľskú činnosť, a teda táto bola uzavretá za účelom získania finančných prostriedkov na financovanie vlastnej domácnosti, na súkromné účely. V tejto súvislosti poukázala na rozhodnutie Ústavného súdu SR sp. zn. II. ÚS 329/2013 zo dňa 02. 06. 2013, ako aj rozhodnutie Najvyššieho súdu SR sp. zn. 3MCdo 14/2014. 7. Na záver žalobkyňa zdôraznila, že odplata v rozsahu viac ako 92 % je neúmerne vyššia ako výška odplaty bankových subjektov v čase uzavretia zmluvy, pričom žalovaný nijako nepreukázal vyššie riziko pri poskytovaní úveru, resp. nijako neodôvodnil viac ako desaťnásobne vyššiu odplatu, ktorú požaduje vo svojich zmluvách. Podstatným však je, že v predmetnej zmluve chýbajú obligatórne zákonom vyžadované obsahové náležitosti, s ktorými zákon spája následok, že úver je nutné považovať za bezúročný a bez poplatkov. Navrhla, aby odvolací súd napadnutý rozsudok potvrdil ako vecne správny. 8. Okresný súd vydal napadnutý rozsudok dňa 03. 06. 2015. Žalovaný podal voči tomuto rozhodnutiu odvolanie dňa 08. 07. 2015 s tým, že vec bola predložená odvolaciemu súdu dňa 24. 11. 2015. Dňom 01. 07. 2016 nadobudol účinnosť zákon č. 160/2015 Z. z. Civilný sporový poriadok (ďalej v texte aj ,,CSP“), ktorý v zmysle §-u 470 ods. 1 stanovuje, že ak nie je ustanovené inak, platí tento zákon aj na konania začaté predo dňom nadobudnutia jeho účinnosti. Podľa prvej vety ods. 2 §-u 470 CSP však platí, že právne účinky úkonov, ktoré v konaní nastali predo dňom nadobudnutia účinnosti tohto zákona, zostávajú zachované. Zohľadňujúc vzájomnú koreláciu ustanovení§ 470 ods. 1 CSP a § 470 ods. 2 CSP odvolací súd konštatuje, že nová právna úprava vychádza síce z princípu okamžitej aplikability procesnoprávnych noriem, rešpektuje ale procesný účinok tých odvolaní, ktoré boli podané do 30.06.2016 ( v prejednávanej veci dňa 19. 11. 2015), a ktorý účinok zostal zachovaný aj po 30.06.2016 (viď § 470 ods. 2 CSP). V dôsledku toho platí, že ustanovenia novej (od 01.07.2016) účinnej právnej úpravy o odvolaní a odvolacom konaní sa v prípade týchto odvolaní nemôžu uplatniť v plnom rozsahu hneď od uvedeného dňa v celej šírke a so všetkými dôsledkami. Opačný záver by bol porušením právnej istoty a legitímnych očakávaní strán, lebo ten kto konal na základe dôvery v platný a účinný zákon, nemôže byť vo svojej dôvere k nemu sklamaný (viď tiež závery vyjadrené v rozhodnutí Ústavného súdu SR sp. zn. PL. ÚS 36/1995). 9. Krajský súd, ako súd odvolací (§ 34 CSP), prejednal odvolanie viazaný rozsahom a dôvodmi odvolania v zmysle ust. § 379 a § 380 CSP a bez nariadenia pojednávania podľa § 385 ods. 1 CSP (a contrario), napadnutý rozsudok súdu prvej inštancie podľa § 389 ods. 1 písm. a), b) CSP zrušil a vec vrátil súdu prvej inštancie na ďalšie konanie podľa § 391 ods. 1 CSP. 10. Žalovaný v odvolaní namietal, že rozhodnutie súdu je nepreskúmateľné, nespĺňa požiadavky Občianskeho súdneho poriadku platného do 30. 06. 2016, jeho ustanovenia §-u 157 ods. 2 O. s. p., v dôsledku čoho došlo k odňatiu jeho práva konať pred súdom, a teda jeho práva na spravodlivý súdny proces. 11. Odvolací súd považuje námietku žalovaného v tomto rozsahu za dôvodnú z nasledovných dôvodov: 12. Okresný súd v odôvodnení napadnutého uznesenia uviedol, že ,,na základe prevedeného dokazovania v zmysle zákonných ustanovení považuje uzavretú zmluvu za spotrebiteľský úver, na základe ktorej mal odporca nárok len na vrátenie ním poskytnutej istiny vo výške 350 € bez úrokov a poplatkov.“ Po citácií ustanovení § 451 a 456 Občianskeho zákonníka následne konštatoval, že ,,odporca sa svojim konaním dopustil porušenia zmluvného záväzku, ako i zákonného záväzku v zmysle citovaných zákonných ustanovení, súd teda pri zistenej výške uplatneného nároku kvalifikoval návrh navrhovateľky v tejto časti ako dôvodný a tomuto vyhovel“. 13. Uvedené odôvodnenie neobsahuje žiadne úvahy, na základe ktorých súd prvej inštancie k vyššie uvedenému právnemu záveru dospel, teda na základe akých skutočností a na základe akých úvah mal za to, že zmluva uzavretá medzi stranami sporu je zmluvou spotrebiteľskou, keď k uvedenému právnemu záveru neuviedol žiadne argumenty. 14. Občiansky súdny poriadok minimálne kritériá pre odôvodnenie rozsudku stanovoval v § 157 ods. 2, podľa ktorého ustanovenia súd v odôvodnení rozsudku uvedie, čoho sa navrhovateľ domáhal a z akých dôvodov, ako sa vo veci vyjadril odporca, prípadne iný účastník konania, stručne, jasne a výstižne vysvetlí, ktoré skutočnosti považuje za preukázané a ktoré nie, z ktorých dôkazov vychádzal a akými úvahami sa pri hodnotení dôkazov riadil, prečo nevykonal ďalšie navrhnuté dôkazy a ako vec právne posúdil. Citované ust. § 157 ods. 2 O. s. p. treba z hľadiska čl. 46 ods. 1 Ústavy SR, ako aj s ohľadom na príslušnú judikatúru Európskeho súdu pre ľudské práva (napr. Garcia Ruiz verzus Španielsko z 21. 01. 1999, ods. 26) vykladať a uplatňovať tak, že aj rozhodnutie o posúdení náležitostí zmluvy o úvere vrátane vyslovenia právneho záveru, že predmetný úver je nutné považovať za bezúročný a bez poplatkov, musí vo svojom odôvodnení obsahovať dostatočné a relevantné dôvody, na základe ktorých bolo založené. Teda aj v rámci tohto rozhodnutia je potrebné, aby sa súd jasným, právne korektným a zrozumiteľným spôsobom vyrovnal so všetkými skutkovými a právnymi skutočnosťami, ktoré sú pre jeho rozhodnutie podstatné a právne významné, vrátane uvedenia argumentov, na základe ktorých považoval dôvody uplatňované žalobkyňou za právne významné. 15. Podľa názoru odvolacieho súdu však predmetné rozhodnutie súdu prvej inštancie uvedené atribúty nespĺňa. 16. Keďže vydanie rozhodnutia neobsahujúceho dostatočné odôvodnenie v zmysle ust. § 157 ods. 2 O. s. p., možno považovať za odňatie možnosti účastníka konať pred súdom a nedostatok uvedenia akýchkoľvek dôvodov, na základe ktorých bolo rozhodnutie založené, robí rozhodnutie v inštančnom postupe nepreskúmateľným pre jeho neurčitosť, neostávalo odvolaciemu súdu iné, len napadnutý rozsudok okresného súdu zrušiť (vrátane súvisiaceho výroku o náhrade trov konania) a vec vrátiť okresnému súdu na ďalšie konanie. Úlohou odvolacieho súdu je totiž preskúmavať správnosť skutkových zistení vykonaných súdom prvého stupňa a právneho posúdenia veci, ku ktorým tento súd na základe svojich skutkových zistení v rozhodnutí dospel, ako aj správnosť konania, ktoré predchádzalo vydaniu rozhodnutia súdu prvého stupňa. Ak sú k správnemu rozhodnutiu veci potrebné skutkové zistenia a z nich vyplývajúce skutkové závery, ktoré v odôvodnení rozhodnutia absentujú, vrátane aplikácie príslušných právnych predpisov na konkrétny prejednávaný prípad, nie sú podmienky pre potvrdenie, ale ani pre zmenu rozhodnutia súdu prvej inštancie. Inak by išlo o neočakávané rozhodnutie, ktorým by bola odňatá jedna inštancia, v dôsledku čoho by bola nesprávnym postupom súdu odňatá možnosť účastníkovi konať pred súdom. 17. Úlohou okresného súdu bude preto po vrátení veci opätovne posúdiť zmluvu o úvere uzavretú medzi stranami sporu dňa 21. 12. 2012 s tým, že sa vysporiada so všetkými rozhodujúcimi skutočnosťami tvoriacimi základ pre jeho rozhodnutie najmä z okolností, na základe akých myšlienkových postupov a úvah okresný súd dospel k tomu, že ide o úver spotrebiteľský. Zároveň stručne, jasne a výstižne vysvetlí, na základe akých myšlienkových postupov a úvah dospel k tomu, že žalovaný má nárok len na vrátenie ním poskytnutej istiny vo výške 350 € bez úrokov a poplatkov a v prípade aplikácie zákona č. 129/2010 Z. z. o spotrebiteľských úveroch a o iných úveroch a pôžičkách platného v čase uzavretia úverovej zmluvy výslovne uvedie, ktoré obligatórne náležitosti zmluva (ne)obsahuje a až na základe vyhodnotenia týchto skutočností uzavrie, na základe čoho aplikujúc ustanovenia vyššie uvedeného zákona, je nutné považovať úver za bezúročný a bez poplatkov. Súd prvej inštancie žiadnym spôsobom neuviedol, na základe akého titulu došlo k uloženiu povinnosti žalovaného zaplatiť žalobkyni sumu 322 € spolu s príslušenstvom a ak týmto titulom mienil vydanie bezdôvodného obohatenia (domýšľanie dôvodov rozhodnutia zo strany strán sporu je arbitrárne a úplne vylúčené v zmysle práva strany sporu na dostatočné odôvodnenie rozhodnutia vydaného súdom) musí uviesť, či boli naplnené zákonné predpoklady pre vznik bezdôvodného obohatenia, a v čom bezdôvodné obohatenie spočíva. Súd prvej inštancie sa nevysporiadal so všetkými námietkami vzťahujúcimi sa k predmetu sporu vznesenými žalobkyňou napriek tomu, že tieto boli z jej strany žalovaného konkrétne špecifikované. 18. Na záver odvolací súd zdôrazňuje, že súd prvej inštancie nedodržal procesné podmienky pre vedenie pojednávania a vykonávanie dokazovanie, ak zo zápisnice z pojednávania zo dňa 03. 06. 2015 vyplýva, že dokazovanie bolo vykonané len „oboznámením sa so spisom Okresného súdu Žiar nad Hronom č. k. 10C/74/2015 s pripojenými prílohami a správami“. Nie je preto zrejmé, akým spôsobom bol vykonaný dôkaz listinami, okrem iného aj samotnou zmluvou o úvere v zmysle ust. §-u 129 Občianskeho súdneho poriadku platného a účinného do 30. 06. 2016 a od 01. 07. 2016 v zmysle §-u 204 CSP, podľa ktorého sa dôkaz listinou vykoná tak, že súd listinu alebo jej časť prečíta, alebo oznámi jej obsah. Uvedené neplatí len v tom prípade, ak ide o listinu, ktorej odpis bol strane sporu v priebehu konania doručený, a ak listina alebo jej obsah neboli protistranou spochybnené. Nemožno z uvedeného vyvodiť ani to, s akými prílohami a správami sa súd oboznámil a z ktorých ako dôkazov vychádzal pri rozhodovaní. Dôkazy súd hodnotí podľa svojej úvahy, a to každý dôkaz jednotlivo a všetky dôkazy v ich vzájomnej súvislosti, pritom starostlivo prihliada na všetko, čo vyšlo počas konania najavo (§ 191 ods. 1 CSP). Okresný súd sa vyššie uvedenými ustanoveniami neriadil. 19. Vzhľadom na vyššie uvedené je zrejmé, že rozhodnutie súdu prvej inštancie za daného stavu je rozhodnutím, ktoré nebolo vydané v súlade s procesnými predpismi a je rozhodnutím predčasným, ak sa okresný súd jasným, právne korektným a zrozumiteľným spôsobom nevyrovnal so všetkými skutkovými a právnymi skutočnosťami, ktoré sú pre jeho rozhodnutie podstatné a právne významné. Úlohou odvolacieho súdu je totiž preskúmať správnosť skutkových zistení vykonaných súdom prvej inštancie a právneho posúdenia veci, ku ktorým tento súd na základe svojich skutkových zistení v rozhodnutí dospel, ako aj správnosť konania, ktoré predchádzalo vydaniu rozhodnutia súdu prvej inštancie. ak sú k správnemu rozhodnutiu veci potrebné skutkové zistenia, ktoré nevykonal súd prvej inštancie, ale vzhľadom k nesprávnemu právnemu záveru na nich svoje rozhodnutie nezaložil, nie sú podmienky pre potvrdenie, ale ani pre zmenu rozhodnutia súdu prvej inštancie. inak by išlo o neočakávané rozhodnutie, ktorým by bola odňatá jedna inštancia, v dôsledku čoho by bola nesprávnym postupom súdu odňatá možnosť strane konať pred súdom. Pokiaľ okresný súd dospel k rozhodnutiu bez toho, aby sa vo svojom rozhodnutí vysporiadal so všetkými rozhodujúcimi skutočnosťami tvoriacimi základ pre toto rozhodnutie, treba ho v zmysle rozhodnutia Ústavného súdu SR sp. zn. I.ÚS 265/05 považovať za rozporné s čl. 46 Ústavy a s čl. 6 Dohovoru. Podobne, ako v skutkovej oblasti, aj v oblasti nedostatočne vyloženej a zdôvodnenej právnej argumentácie (subsumpcia skutkového stavu pod zvolené právne normy), nastávajú obdobné následky vedúce k neúplnosti a hlavne k nepresvedčivosti rozhodnutia, čo je však v rozpore nielen s požadovaným účelom súdneho konania, ale tiež aj so zásadami spravodlivého procesu podľa čl. 6 ods. 1 Dohovoru. Strane musí dať súd odpoveď na podstatné otázky a námietky spochybňujúce závery namietaného rozhodnutia v závažných a samotné rozhodnutie ovplyvňujúcich súvislostiach. 20. Navyše odvolací súd dopĺňa, že odvolanie žalovaného považoval za dôvodné len v rozsahu nepreskúmateľnosti odôvodnenia napadnutého rozhodnutia, avšak s jeho výkladom ustanovení Občianskeho zákonníka, resp. zákona č. 129/2010 Z. z. o spotrebiteľských úveroch, sa nestotožňuje. 21. Ak odvolací súd zruší rozhodnutie, a ak vráti vec súdu prvej inštancie na ďalšie konanie, rozhodne o náhrade trov súd prvej inštancie v novom rozhodnutí o veci (§ 396 ods. 3 CSP). 22. Rozhodnutie bolo prijaté senátom Krajského súdu v Banskej Bystrici, ako súdu odvolacieho, pomerom hlasov 3: 0. Poučenie: Proti rozhodnutiu odvolacieho súdu je prípustné dovolanie, ak to zákon pripúšťa (§ 419 CSP). Dovolanie je prípustné proti každému rozhodnutiu odvolacieho súdu vo veci samej alebo ktorým sa konanie končí, ak a) sa rozhodlo vo veci, ktorá nepatrí do právomoci súdov, b) ten, kto v konaní vystupoval ako strana, nemal procesnú subjektivitu, c) strana nemala spôsobilosť samostatne konať pred súdom v plnom rozsahu a nekonal za ňu zákonný zástupca alebo procesný opatrovník, d) v tej istej veci sa už prv právoplatne rozhodlo alebo v tej istej veci sa už prv začalo konanie, e) rozhodoval vylúčený sudca alebo nesprávne obsadený súd, alebo f) súd nesprávnym procesným postupom znemožnil strane, aby uskutočňovala jej patriace procesné práva v takej miere, že došlo k porušeniu práva na spravodlivý proces (§ 420 CSP). Dovolanie je prípustné proti rozhodnutiu odvolacieho súdu, ktorým sa potvrdilo alebo zmenilo rozhodnutie súdu prvej inštancie, ak rozhodnutie odvolacieho súdu záviselo od vyriešenia právnej otázky, a) pri ktorej riešení sa odvolací súd odklonil od ustálenej rozhodovacej praxe dovolacieho súdu, b) ktorá v rozhodovacej praxi dovolacieho súdu ešte nebola vyriešená alebo c) je dovolacím súdom rozhodovaná rozdielne (§ 421 ods. 1 CSP). Dovolanie v prípadoch uvedených v odseku 1 nie je prípustné, ak odvolací súd rozhodol o odvolaní proti uzneseniu podľa § 357 písm. a) až n) CSP (§ 421 ods. 2 CSP). Dovolanie podľa § 421 ods. 1 CSP nie je prípustné, ak a) napadnutý výrok odvolacieho súdu o peňažnom plnení neprevyšuje desaťnásobok minimálnej mzdy; na príslušenstvo sa neprihliada, b) napadnutý výrok odvolacieho súdu o peňažnom plnení v sporoch s ochranou slabšej strany neprevyšuje dvojnásobok minimálnej mzdy; na príslušenstvo sa neprihliada, c) je predmetom dovolacieho konania len príslušenstvo pohľadávky a výška príslušenstva v čase začatia dovolacieho konania neprevyšuje sumu podľa písmen a) a b) (§ 422 ods. 1 CSP). Na určenie výšky minimálnej mzdy v prípadoch uvedených v odseku 1 je rozhodujúci deň podania žaloby na súde prvej inštancie (§ 422 ods. 2 CSP). Dovolanie nie je prípustné proti rozsudku, ktorým sa vyslovilo, že sa manželstvo rozvádza, že je neplatné alebo že nie je a proti uzneseniu v konaní o návrat maloletého do cudziny vo veciach neoprávneného premiestnenia alebo zadržania (§ 76 CMP). Dovolanie len proti dôvodom rozhodnutia nie je prípustné (§ 423 CSP). Dovolanie sa podáva v lehote dvoch mesiacov od doručenia rozhodnutia odvolacieho súdu oprávnenému subjektu na súde, ktorý rozhodoval v prvej inštancii. Ak bolo vydané opravné uznesenie, lehota plynie znovu od doručenia opravného uznesenia len v rozsahu vykonanej opravy (§ 427 ods. 1 CSP). Dovolanie je podané včas aj vtedy, ak bolo v lehote podané na príslušnom odvolacom alebo dovolacom súde (§ 427 ods. 2 CSP). V dovolaní sa popri všeobecných náležitostiach podania (t.j. ktorému súdu je určené, kto ho robí, ktorej veci sa týka, čo sa ním sleduje a podpis) uvedie, proti ktorému rozhodnutiu smeruje, v akom rozsahu sa toto rozhodnutie napáda, z akých dôvodov sa rozhodnutie považuje za nesprávne (dovolacie dôvody) a čoho sa dovolateľ domáha (dovolací návrh) (§ 428 CSP). Dovolateľ musí byť v dovolacom konaní zastúpený advokátom. Dovolanie a iné podania dovolateľa musia byť spísané advokátom (§ 429 ods. 1 CSP). Povinnosť podľa odseku 1 neplatí, ak je a) dovolateľom fyzická osoba, ktorá má vysokoškolské právnické vzdelanie druhého stupňa, b) dovolateľom právnická osoba a jej zamestnanec alebo člen, ktorý za ňu koná má vysokoškolské právnické vzdelanie druhého stupňa, c) dovolateľ v sporoch s ochranou slabšej strany podľa druhej hlavy tretej časti tohto zákona zastúpený osobou založenou alebo zriadenou na ochranu spotrebiteľa, osobou oprávnenou na zastupovanie podľa predpisov o rovnakom zaobchádzaní a o ochrane pred diskrimináciou alebo odborovou organizáciou a ak ich zamestnanec alebo člen, ktorý za ne koná má vysokoškolské právnické vzdelanie druhého stupňa (§ 429 ods. 2 CSP).

Zdroj: KAUZIS.SK – https://www.kauzis.sk/judikatura/r/ECLI:SK:KSBB:2016:6415201742.1 (dáta aktuálne k 11. 11. 2026). Záväzné je znenie zverejnené súdom.




